
,,Jó lesz ez még valamire..." A gyűjtögető viselkedés, a társas kapcsolatok és a tárgyi kötődés összefüggéseinek vizsgálata

Kulcsszavak: gyűjtögetési zavar; interperszonális kötődés; tárgyi kötődés; hiedelmek
Háttér: A gyűjtögetési zavar olyan pszichiátriai betegség, amelynél jellemző a tárgyak túlzott
felhalmozása és az azoktól való megválás nehézsége, ami a lakótér zsúfolttá válását
eredményezi. A betegség etiológiáját övező kérdések kapcsán egyre nagyobb figyelem
helyeződött az utóbbi pár évben a kötődés szerepére. Ennek elméleti alapja, hogy elképzelhető,
hogy a kielégítetlen interperszonális szükségletek kompenzálásaként alakul ki egyeseknél a
gyűjtögetési zavar.
Célok: Jelen munka ennek az elméletnek empirikus vizsgálatát célozza meg. Kutatásomban az
alábbi hipotéziseket vizsgáltam: (H1) a súlyosabb szintű gyűjtögető személyek nagyobb
arányban rendelkeznek bizonytalan kötődési stílussal interperszonális kapcsolataikban, mint a
nem gyűjtögető személyek, (H2) a súlyosabb szintű gyűjtögető személyek nagyobb arányban
mutatnak bizonytalan tárgyi kötődést, mint a nem gyűjtögető személyek, (H3) a bizonytalan
tárgyi kötődés bizonytalan interperszonális kötődéssel jár együtt. (H4) a tárgyak megtartása
mögött húzódó hiedelmekkel való nagyobb mértékű egyetértés összefügg a bizonytalan
interperszonális kötődéssel.
Eljárás: A kutatásban 132 személy vett részt, a gyűjtögető tünetek súlyosságának mérésére a
Gyűjtögetési Kérdőív-Felülvizsgált változatát (HUSI-R), az interperszonális kötődés mérésére
a Közvetlen Kapcsolatok Élményei-Kapcsolati Struktúrák (ECR-RS) kérdőívet a tárgyakhoz
való kötődés mérésére a Tárgykötődés Biztonságának Mértéke Kérdőívet (OASM), a
gyűjtögetés mögött álló hiedelmek mérésére pedig a Gyűjtögetési Hiedelmek és Kitettség
Kérdőívet használtam.
Eredmények: A nagyabb mértékű gyűjtögető viselkedés mind a bizonytalan interperszonális
kötődéssel, mind a bizonytalan tárgyi kötődéssel összefüggött. Továbbá együttjárást találtam a
bizonytalan tárgyi kötődés és a szorongó kötődési stílus között. Végül pedig az is beigazolódott
3 hiedelemkategória esetében, hogy az ezekkel való nagyobb mértékű egyetértés kapcsolatban
áll a bizonytalan kötődési stílussal.
Következtetések: Mindezek fényében azt mondhatjuk, hogy a kötődésnek valóban fontos
szerepe lehet a gyűjtögetési zavarban, azonban hasznos lenne a későbbiekben pontosítani ennek
szerepét a betegség alaposabb megértése érdekében.



